钦定古今图书集成/明伦汇编/家范典/第002卷 > 金华郑氏家范 > 《治家杂训》
## 钦定古今图书集成/明伦汇编/家范典/第002卷 > 金华郑氏家范 > 《治家杂训》

内外屋宇大小修造工役，家长常加点检，委人用工，
毋致损坏。

亲宾会聚，若至十人，不许于夜中设宴。时有小酌，亦
不许至一更。昼则不拘子弟未冠者，学业未成，不听食肉。古有是法，非惟有
资于勤苦，抑欲其识虀盐之味。

子弟未冠者。不许以字行，不许以第称。庶几合于古
人“责成”之意。

子弟年十六以上，许行冠礼。须能暗记《四书》及一经
正文，讲说大义，方可行之，否则直至二十一岁。
子弟已冠而习学者，每月十日，一轮挑背已记之书，
初次不通，去巾；一日再次不通，则倍之；三次不通，则
分紒。如未冠时通，则复之。

子孙有妻子者，不得更置侧室，以乱上下之分，违者
责之。若年四十无子者，许置一人，不得与公堂坐。
女适人者，若有外孙弥月之礼，惟首生者与之，馀并
不许，但令人以食味慰问之。

桥圯路淖。子孙倘有馀资，当助修治，以便行客。或遇
隆暑，又当于通衢设汤茗一二处，以济渴者。自六月
朔起，至八月朔止。

子孙须恂恂，孝友见兄长。坐必起，行必以序，应对必
以名，毋以尔我，诸妇并同。

子侄年非六十者，不许与伯叔连坐。违者，家长罚之，
会膳不拘。

卑幼不得抵抗尊长。其有出言不逊、制行悖戾者、姑
诲之。诲之不悛者、则重棰之。

子孙受长上诃责，不论是非，但当俯首默受，毋得分
理。

子孙固当竭力以奉尊长。为尊长者亦不可挟此自
尊，攘拳奋袂，忿言秽语，使人无所容身，甚非教养之
道。若其有过，当反复谕戒之。甚不得已，会众棰之，以
示耻辱。

子孙饮食，幼者必后于长者，言语亦必有伦，应对宾
客，不得杂以俚俗《方言》。

子孙不得谑浪败度，免巾徒跣。凡诸举动，不宜掉臂
跳足，以蹈轻儇。见宾客亦当肃行祗揖，不可参差错
乱。

子孙不得目视非礼之书，其涉谑浪淫亵之语者，见
即焚毁之。妖幻符咒之属，并同。

子孙毋习吏胥，毋为僧道，毋狎屠竖，以坏乱心术。当
时时以“仁义”二字，铭心镂骨，庶或有成。

“子孙自八岁入小学，十二岁出就外傅，十六岁入大
学，聘致明师，训饬必以孝弟忠信为主，期至于道。若
年至二十一岁，其业无所就者，令习治家理财”，向学
有进者不拘。

子孙为学。须以孝义切切为务。若一向偏滞词章，深
所不取。此实守家第一事，不可不慎。

子孙年未二十五者，除绵衣用绢帛外，馀皆用布。除
寒冻用蜡屐外，其馀遇雨，皆以麻屦从事。三十里内，
并须徒走。初到姻亲家者不拘。

子孙年未三十者，酒不许入唇。壮者虽许少饮，亦不
宜沉酗杯酌，喧呶鼓舞，不顾尊长，违者责之。若奉延
宾客，惟务诚悫，不必强人以酒。
子孙当以和待乡曲，“我宁容人，毋使人容我。”切不可
先操忽人之心。若累相凌逼，进进不已者，当以理直
之。

子孙处事接物，当务诚朴，不可置纤巧之物，务以悦
人，以长华丽之习。

子孙毋得与人眩奇斗胜，两不相下。彼以其奢，我以
吾俭，吾何害乎。

俗乐之设，诲淫长奢，切不可令子孙及臧获辈习肄
之，违者家长棰之。

子孙不得畜养飞鹰猎犬，专事佚游。亦不得恣情取
餍，以败家事。违者以不孝论。

子孙不得私造饮馔，以徇口腹之欲。违者姑诲之。诲
之不悛，即责之。产者病者不拘。

凡遇生朝，父母舅姑，存者酒果三行，亡者则致恭祠
堂，终日追慕。

《寿辰》既不设筵，所有袜履亦不可受，徒蠹女工，无益
于事。

家中燕享，男女不得互相劝酬，庶几有别。若家长舅
姑宜馈食者非比。

家众有疾，当痛念之，延良医为之救疗。

诸妇必须安详恭敬，奉舅姑以孝，事丈夫以礼，待娣
姒以和。然无故不出中门，夜行以烛，无烛则止。如其
淫狎，即宜屏放。若有妒忌长舌者，姑诲之，诲之不悛
则责之，责之不悛则出之。

诸妇媟言无耻，及干预阃外事者，当罚拜以愧之。
诸妇工作当聚一处，机杼纺绩，各尽所长，非但别其
勤惰，且革其私。

主母之尊，欲使家众悦服，不可使侧室为之，以乱尊
卑。

每岁畜蚕，主母分给蚕种与诸妇，使之在房畜饲，待
成熟时，却就蚕屋上箔，须令子弟直宿，以防风烛。所
得之蚕茧，当聚一处抽缫，更预先抄写各房所畜多寡之数，照“什一之法赏之。”

诸妇每岁公堂于九月俵散木绵，使成布匹，限以次
年八月交收，通买钱物，以给一岁衣资之用，公堂不
许侵使。或有故意制造不佳及不豋数者，则准给本
房，甚者任其衣资不给。有能依期豋数者，照什一之
法赏之。

诸妇育子，苟无大故，必亲乳之。不可置乳母以饥人
之子。

诸妇之于母家，二亲存者礼得归宁，无者不许。其有
庆吊，势不可已者，则勿拘此。

诸妇亲姻颇多，除本房至亲与相见外，馀并不许。可
见者，亦须子弟引导，方入。中门见灯，不许入会。妇人
亲族有为僧道者，不许往来。

朔望后一日，令诸生聚揖之时，直说《古列女传》，使诸
妇听之。

女子年及八岁者，不许随母到外家，馀虽至亲之家，
亦不许往，违者重罚其母。

男女不共圊溷，不共湢浴，以谨其嫌。春冬则十日一
浴，夏秋不拘。

“男女不亲授受，礼之常也。诸妇不得刀镊工剃面。